Toortsie se Toeka Tokkel oor ‘n byt wat ek nooit sal vergeet nie – toortsie.com
Augustus 3, 2016 Augustus 3, 2016 ~ Toortsie
‘n Rukkie terug het ek al gesien dat hierdie opdrag kom en ek het op daardie stadium iets baie swaar op my hart gehad en in detail daaroor geskryf, van ‘n byt wat iemand vir my gegee het. Intussen het ek dit al herskryf en nog weer, tot by die bloginskrywing wat dit vandag is. Om die waarheid te sê, die lewe loop aan en die skrywery het gehelp om dit uit my gestel te kry, maar ek is bly dis nooit gepubliseer nie.
Natuurlik is die logiese keuse die spinnekopbyt wat ek ‘n rukkie terug gehad het, maar geen spinnekopbyt, slangbyt, muskietbyt, noem dit op, kan opmaak vir die seer wat die byt van ‘n mens kan gee nie. Met een van genoemde byte kan ‘n mens baie siek word, jy kan selfs ‘n ledemaat verloor, waarvan ek natuurlik geen ondervinding het nie en daarom kan ek nie regtig ‘n oordeel daaroor fel nie, maar ‘n mens kan behandeling daarvoor ontvang. Die byt van ‘n mens kan ook behandel word, ‘n mens kan daaroor groei, die wond kan herstel oor ‘n baie lang tyd, tog lui die spreekwoord nie sonder rede, ‘Once bitten, twice shy’, nie.
Olga se storie van haar kind wat die tandarts se hand gebyt het, het my lekker laat lag. Kinders is mos maar lief om deur ‘n bytfase te gaan en my tweeling het daardie kuns behoorlik vervolmaak. Hulle lyfies was vol bloumerke soos hulle mekaar gebyt het. Hulle het dit nie gewaag om vir mý te byt nie, ek het teruggebyt! Met mening. Een dag kuier ons by die familie en die niggie wat net so oud is soos hulle kom met oop kake na my toe, reg om my te byt. Ek sê toe heel kalm vir haar dat sy maar kan byt, maar ek belowe haar ek gaan haar terugbyt en ek byt baie seer. Klips, val haar mond toe!
As ek aan Scrapydo se bytstorie dink, is die gogga wat my die beste en blywendste ooit gebyt het, die toergogga. Ek hoop my lyf gaan my nog lank toelaat om aan daardie byt aandag te kan gee!
‹ PreviousOns almal het issues
Next ›Sommer oor blywees oor die reën
21 thoughts on “Toortsie se Toeka Tokkel oor ‘n byt wat ek nooit sal vergeet nie”
Augustus 3, 2016 om 7:41 vm
Bwahahaa – “…kom met oop kake na my toe…” – ek kan die kleinding net sien! Goeie stukkie opvoedingswerk wat jy daar gedoen het.
Augustus 3, 2016 om 7:43 vm
🙂 Vir my was die mond wat so toeval die mooiste!
Augustus 3, 2016 om 8:05 vm
Ja, jy beskryf dit so kostelik: “klips!”
Ek ken iemand wat dieselfde een keer vir ‘n aanstormende hond gesê het, die hond het geluister!
Augustus 3, 2016 om 8:06 vm
Hmm, dis ‘n kuns wat ek graag sou wou aanleer!
Augustus 3, 2016 om 9:37 vm
Knik net my kop oor die byt wat ‘n mens gee. 😉
Chanté het so gebyt tot die dag toe Jay weer huulend inhardloop met ‘n lelike bytplek aan haar. Net daar vat ek die drie jarige Chanté se arm en byt haar behoorlik. Dit was die einde van haar bytery.
Augustus 3, 2016 om 9:38 vm
Ek voel skaam om te sê ek het my kinders teruggebyt, maar ek het, en met mening!
Augustus 3, 2016 om 9:49 vm
Ek het darem net daardie eenkeer want Chanté was die enigste bytende tussen die klomp. Maar ek sou net so lekker teruggebyt het was almal byters. Niks om oor skaam te voel nie.
Augustus 3, 2016 om 10:06 vm
Hulle leer gewoonlik baie vinnig. Een byt per persoon is gewoonlik genoeg.
Augustus 3, 2016 om 5:03 nm
Ek het net my oudste seun gebyt nadat hy my bobeen stukkend gebyt het deur die materiaal van my langbroek! Dit was ter erg vir hierdie ma en ek het hom séér gebyt. Haha, hy was baie verbaas toe ek hom eendag, jare later, vetel het hoe hy genees is van sy bytgewoonte.
Augustus 3, 2016 om 6:10 nm
Augustus 3, 2016 om 10:09 vm
Ek glo nogal aan die terugbyt,want dis al manier hoe so ‘n kleintjie die boodskap kry.Baie goed geskryf,Toortsie!
Augustus 3, 2016 om 1:29 nm
😆 My kinders was nie byters nie. Hulle sou soms sommer gebyt het, dan het ek teruggebyt. Dikwels as ander se kinders my gebyt het, het ek hulle teruggebyt ook. Ek het soos regtig ‘n veer gevoel oor hulle viesheid, hulle het dit oulik gevind as hulle kinders gebyt het, daarom moes hulle die feit dat die kind teruggebyt word mos net so oulik gevind het. As hulle my kinders ook gebyt het, het ek hulle gebyt.
Augustus 3, 2016 om 1:30 nm
Skuus, ek het altyd teruggebyt. Dit het nie saak gemaak wie se kinders dit was nie.
Augustus 3, 2016 om 1:33 nm
Klink na ‘n GROOT gebyt! 🙂
Augustus 3, 2016 om 4:46 nm
Klink vir my of daar ‘n paar haaie op droë grond rondloop!
Augustus 3, 2016 om 6:09 nm
Augustus 3, 2016 om 7:07 nm
Mmmm en wat van die skryfgogga se byt? Hy is mos nes ‘n skilpad. As hy byt, los hy nie weer nie!
Augustus 3, 2016 om 7:11 nm
Ja wraggies! Gister toe ek stap het ek soveel stories maar almal was weg toe ek by die huis kom
Augustus 4, 2016 om 9:07 vm
Nou het ek darem lekker gelees oor die bytende kinders en mammas. Dis egter al hoe mens so n byt oplos. Die ouens het ook lekker saam gesels. So bly om sulke lekker reaksie te kry op die temas. Dankie vir jou lekker beskrywing.